Na temelju članka 24. Statuta Vatrogasne zajednice općine Kraljevec na Sutli, Skupština Zajednice na sjednici održanoj dana 16.svibnja 2022. godine donijela je

# P O S L O V N I K

## O RADU SKUPŠTINE

OPĆE ODREDBE

Članak 1.

 Ovim Poslovnikom uređuje se način rada i odlučivanja na sjednicama Skupštine Vatrogasne zajednice općine Kraljevec na Sutli (u daljnjem tekstu: Skupština).

Članak 2.

Skupština zasjeda, raspravlja i odlučuje na zajedničkoj sjednici svih članova Skupštine.

Sjednici nazočni predstavnici tijela lokalne uprave i samouprave, udruga, tvrtki, stranaka te drugih organizacija i institucija mogu sudjelovati u raspravama bez prava odlučivanja.

Članak 3.

Rad Skupštine je javan.

Članak 4.

Sjednice Skupštine po sadržaju svoga rada mogu biti: izborne, izvještajne, izvanredne, tematske i svečane.

Članak 5.

Skupština može pravovaljano odlučivati ako joj prisustvuje natpolovična većina članova s pravom glasa.

Pravovaljane odluke Skupština donosi natpolovičnom većinom glasova prisutnih članova.

Statut te njegove izmjene i dopune donose se dvotrećinskom većinom članova Skupštine s pravom glasa.

Članak 6.

Skupština donosi odluke u pravilu javnim glasovanjem članova, ukoliko za pojedina pitanja ne odluči drugačije.

Članak 7.

Skupština u pojedinim pitanjima odlučuje donošenjem: odluka, zaključaka, rješenja, preporuka, programa i planova.

Članak 8.

Članovi Skupštine dužni su učinkovito sudjelovati u njenom radu, imaju pravo sudjelovanja u raspravama po svim pitanjima koja se nalaze u dnevnom redu, postavljati pitanja i replicirati te tražiti objašnjenja od radnih tijela i dužnosnika Društva.

Članak 9.

Skupština radi na osnovi izvješća koja podnose radna tijela Društva, odnosno predlagači ili izvjestitelji po pojedinim točkama dnevnog reda.

Svaki sudionike sjednice Skupštine koji želi sudjelovati u raspravi javlja se usmeno ili pismeno voditelju sjednice Skupštine.

Svaki sudionik ima pravo raspravljati o pitanjima koja su u dnevnom redu s time da o istim pitanjima može se u pravilu javljati jedanput, osim ako se radi o dodatnim obavijestima.

Vrijeme izlaganja u pravilu je neograničeno.

IZBORNA SJEDNICA SKUPŠTINE

Članak 10.

Redovna izborna sjednica Skupštine održava se svakih 5 godina.

Odlukom Upravnog odbora Društva može se sazvati izvanredna izborna sjednice Skupštine.

Članak 11.

Sjednicu Skupštine otvara predsjednik Zajednice te predlaže izbor radnog voditeljstva sjednice Skupštine koje čine najmanje 3 člana.

Nakon izbora, radno voditeljstvo preuzima vođenje sjednice Skupštine utvrđivanjem dnevnog reda te izborom zapisničara i dva ovjerovitelja zapisnika.

Članak 12.

Radna tijela Skupštine čiji se članovi biraju iz njenih redova su:

* verifikacijsko povjerenstvo,
* kandidacijsko-izborno povjerenstvo

 Izbor radnih tijela provodi se javnim glasovanjem.

Članak 13.

Skupština razmatra izvještaj o radu koja podnose radna tijela Zajednice za proteklo mandatno razdoblje.

Nakon rasprave po izvještajima, Skupština donosi odluku o njihovom prihvaćanju i daje razrješnicu radnim tijelima Skupštine prethodnog mandata.

Članak 14.

Biranje, imenovanje i opoziv dužnosnika odnosno članova radnih tijela utvrđenih Statutom Zajednice provodi se u pravilu javnim glasovanjem.

Članak 15.

Prijedlog kandidata za pojedine dužnosti i članove radnih tijela Zajednice podnosi kandidacijsko-izborno povjerenstvo.

Prijedlog kandidacijsko-izbornog povjerenstva potvrđuje Skupština.

Dopune i izmjene kandidacijske liste može podnijeti pet članova Skupštine.

Ukoliko Skupština usvoji prijedlog iz prethodnog stava, dopuna kandidacijske liste provodi se na način da se predloženi i usvojeni kandidati dopisuju na kandidacijsku listu redoslijedom predlaganja.

IZVJEŠTAJNI I DRUGI OBLICI RADA SKUPŠTINE

Članak 16.

Sjednicu Skupštine otvara, predlaže dnevni red i vodi predsjednik Zajednice.

Predsjednik Zajednice može predložiti da sjednicu Skupštine vodi radno voditeljstvo koje čine predsjednik Zajednice i dva člana koje bira Skupština iz svojih redova.

Članak 17.

Na rad i odlučivanje izvještajne, izvanredne, tematske i svečane sjednice Skupštine primjenjuju se opće odredbe ovog Poslovnika.

Članak 18.

Iznimno, sjednica Skupštine može se održati kao videokonferencija ili elektronska sjednica, kada to posebni uvjeti zahtijevaju (npr.: proglašenje velike nesreće ili katastrofe, epidemije, pandemije i sl.).

U nedostatku uvjeta može se održati i kao telekonferencija ako se članovi Skupštine izjasne da se o točkama dnevnog reda ne treba provesti rasprava, već da mogu odlučivati temeljem pripremljenih materijala.

Odluke se na sjednici održane ovim putem donose na način da se natpolovična većina članova Skupštine, o predloženim točkama dnevnog reda, do unaprijed definiranog roka, izjasni elektroničkom poštom ili telefonskim putem.

Odluke donesene na sjednici koja je održana na ovaj način obvezno se potvrđuju na slijedećoj sjednici Skupštine.

Postupak sazivanja i odlučivanja na ovako održanoj sjednici istovjetan je postupku opisanom u člancima o sazivanju redovne sjednice.

ZAVRŠNE ODREDBE

Članak 19.

Na sjednici Skupštine Društva vodi se zapisnik, koji treba sadržavati:

* datum, mjesto i vrijeme održavanja sjednice,
* imena nazočnih i odsutnih članova Skupštine,
* imena članova radnih tijela Skupštine,
* predloženi i usvojeni dnevni red,
* imena podnositelja izvješća i sudjelovatelja u raspravi s bitnim sadržajem izlaganja i prikazom podnijetih prijedloga,
* usvojene odluke,
* način izbora (kod izborne sjednice),
* datum i vrijeme završetka sjednice Skupštine.

Članak 20.

Odredbe ovog Poslovnika u odgovarajućem sadržaju primjenjuju se na rad Predsjedništva i radnih tijela Skupštine.

Članak 21.

Ovaj Poslovnik stupa na snagu i primjenjuje se danom donošenja.

 